
ΔΗΜΟΣ ΛΕΥΚΑΔΑΣ

ΝΟΜΟΣ ΛΕΥΚΑΔΑΣ
	Λευκάδα, 04/03/2026


Συνάντηση – συζήτηση του Δημάρχου Λευκάδας με τους Προέδρους των Κοινοτήτων της Δημοτικής Ενότητας Απολλωνίων, στο Δημοτικό Κατάστημα στη Βασιλική
Την πρώτη συνάντηση για το έτος 2026 πραγματοποίησε το απόγευμα της Τρίτης 03/03/2026 ο Δήμαρχος Λευκάδας, Δρ. Ξενοφών Βεργίνηςμε τους Προέδρους των Κοινοτήτων της Δημοτικής Ενότητας Απολλωνίων, παρουσία του Χωρικού Αντιδημάρχου Απολλωνίων κ. Γιώργου Σολδάτου, των Αντιδημάρχων κ. Φίλιππου Σκληρού και της κας Μαρίας Μαργέλη, καθώς και του Ειδικού Συμβούλου καθημερινότητας του Δήμου για την Δημοτική Ενότητα Απολλωνίων κ. Σπύρου Καρρά, θέτοντας τις βάσεις για τον προγραμματισμό έργων και παρεμβάσεων που θα υλοποιηθούν μέσα στη νέα χρονιά σε όλες τις Δημοτικές Ενότητες.

Με την παρουσία των Προέδρων των Κοινοτήτων, ήτοι των κ. Σπύρου Φατούρου, Προέδρου Ευγήρου και Συβότων, του κ. Νίκου Κεραμίδα, Προέδρου Κοντάραινας, του κ.Επαμεινώνδα Χόρτη, Προέδρου Χορτάτων, του κ. Γεωργίου Μαραγκού, Προέδρου Σύβρου, του κ.Σπύρου Τζεφρώνη, Προέδρου Κομηλιού, του κ. Γεράσιμου Βουκελάτου, Προέδρου Μανάση και Νικολή, του κ. Κωνσταντίνου Σολδάτου, Προέδρου του Αγίου Ηλία, της κας Γεωργίας Σκληρού, Προέδρου Μαραντοχωρίου και του κ.Γρηγόρη Σκληρού, Αντιπροέδρου Μραντοχωρίου, της κας Ιωάννας Μπελεγρίνου, Προέδρου Αθανίου, του κ. Γιάννη Προκόπη, Προέδρου Βουρνικών και του κ. Σταμάτη Αργυρού, Προέδρου της Βασιλικής και μετά από ένα σύντομο χαιρετισμό – παρουσίαση του οικοδεσπότη της περιοχής Χωρικού Αντιδημάρχου Δημοτικής Ενότητας Απολλωνίων κ. Γιώργου Σολδάτου, ξεκίνησε η ανωτέρω συνάντηση – συζήτηση.Απουσίαζαν,οι Πρόεδροι των Κοινοτήτων Αγίου Πέτρου και Δραγάνου. 
Ο Δήμαρχος, Δρ. Ξενοφών Βεργίνης, συνοδευόμενος από τον Γενικό Γραμματέα του Δήμου κ. Θάνο Καββαδά και τον Ειδικό Σύμβουλό του κ. Σωτήρη Κάτσενο, ευχόμενος καλή και δημιουργική χρονιά σε όλους, υπογράμμισε τη σημασία της αγαστής συνεργασίας με τα τοπικά όργανα, τονίζοντας ότι ο σχεδιασμός του Δήμου βασίζεται στις πραγματικές ανάγκες των τοπικών κοινωνιών και στη συνεχή, αμφίδρομη επικοινωνία.
Στην εισαγωγή του, ο Δήμαρχος Λευκάδας, αναφέρθηκε αναλυτικά στην πορεία των μεγάλων έργων που γίνονται σε ολόκληρο το νομό και αλλάζουν τη Λευκάδα και τα νησιά της, όπως το σημαντικό έργο που αφορά την ύδρευση από τις πηγές του Αγίου Γεωργίου στο Λούρο, τον βιολογικό και την επεξεργασία των λυμάτων, τα δίκτυα της αποχέτευσης, το σύγχρονο, τριτοβάθμιο, κλειστού τύπου εργοστάσιο επεξεργασίας των απορριμμάτων (ΜΑΑ), την αναμόρφωση και ολοκλήρωση του έργου της παραλίας της πόλης της Λευκάδας, την επιτάχυνση και ολοκλήρωση του κλειστού θεάτρου και των συνοδών έργων στο χώρο του πρώην Πνευματικού Κέντρου, τον περιφερειακό δρόμο της πόλης της Λευκάδας κ.α., ενημερώνοντας έτσι, τους Προέδρους των Κοινοτήτων για το πολυσήμαντο έργο της σημερινής Δημοτικής Αρχής. Έργαπρώτης γραμμής, έργα πνοής, που αλλάζουν,  αναβαθμίζουν και βελτιώνουν την ποιότητα ζωής των δημοτών – πολιτών της Λευκάδας και των νησιών της. 
Ο λόγος δόθηκε, πρώτα, στον κάθε Πρόεδρο ξεχωριστά, οι οποίοι αναφέρθηκαν στις ανάγκες και τα προβλήματα που αντιμετωπίζει η κάθε Κοινότητα. Τα προβλήματα έτσι όπως καταγράφηκαν από τους ίδιους αναφέρονται στην καθημερινότητα των κατοίκων των Κοινοτήτων, στο υπαρκτό πρόβλημα της ύδρευσης, ιδιαίτερα τους καλοκαιρινούς μήνες, στο οδικό δίκτυο, που υπέστη σοβαρές ζημιές, λόγω των πρόσφατων συνεχών και έντονων βροχοπτώσεων  και χρειάζεται άμεσες και σοβαρές παρεμβάσεις και σε άλλου είδους και επί μέρους προβλήματα που αντιμετωπίζει η κάθε Κοινότητα. 

Η συζήτηση ήταν ζωηρή, αλλά μέσα στο πλαίσιο της αλληλοκατανόησης και της αλληλοεκτίμησης. Ακούστηκαν και καταγράφηκαν όλα όσα ειπώθηκαν κατά τη διάρκεια της συνάντησης – συζήτησης  Οι δικαιολογημένες ανησυχίες και οι προβληματισμοί των κατοίκων των συγκεκριμένων Κοινοτήτων για τα χρόνια προβλήματα που συσσωρεύτηκαν και αντιμετωπίζουν, συζητήθηκαν μέσα σε ένα αναλυτικό, εποικοδομητικό και ουσιαστικό διάλογο που ακολούθησε. 
Στο πλαίσιο αυτό, ο Δήμαρχος Λευκάδας, ανέφερε ότι πέρα από την ίδρυση του Γραφείου Προέδρων των Κοινοτήτων στο Δήμο, υπογράμμισε ότι από το 2026 θα καθιερωθούν «τακτικές συναντήσεις» του Δημάρχου με κάθε Πρόεδρο Κοινότητας, με στόχο την άμεση καταγραφή προβλημάτων, την ανταλλαγή προτάσεων και την αποτελεσματικότερη επίλυσή τους. Όπως τόνισε, η άμεση επαφή με τους Προέδρους, αποτελεί βασικό εργαλείο για την έγκαιρη παρέμβαση του Δήμου και την καλύτερη εξυπηρέτηση των πολιτών.

Παράλληλα, προχώρησε σε εκτενή ενημέρωση για τον προγραμματισμό των έργων του 2026, με έμφαση τόσο στις αποκαταστάσεις ζημιών από τις πρόσφατες θεομηνίες, εξάλλου όπως σημείωσε, η Δημοτική Ενότητα Απολλωνίων με πρόσφατη απόφαση του Υπουργείου Κλιματικής Κρίσης και Πολιτικής Προστασίας έχει κηρυχθεί σε «κατάσταση έκτακτης ανάγκης», όσο και στις νέες παρεμβάσεις υποδομής, ασφάλειας και ανάπτυξης. Ακολούθως, ο Δήμαρχος αναφέρθηκε στις προγραμματισμένες παρεμβάσεις ανά Δημοτική Ενότητα για το 2026, που περιλαμβάνουν τσιμεντοστρώσεις, τοιχία αντιστήριξης, έργα απορροής όμβριων υδάτων, διαμορφώσεις κοινόχρηστων χώρων και βελτιώσεις της καθημερινότητας στις Κοινότητες όλων των Ενοτήτων του Δήμου. 
Επίσης, έκανε ιδιαίτερη αναφορά και έδωσε μεγαλύτερη βαρύτητα στην παρουσίαση των ενταγμένων και χρηματοδοτούμενων έργων του Δήμου Λευκάδας, τονίζοντας μάλιστα, ότι κατέβαλε ιδιαίτερη προσπάθεια, ώστε κάποια από τα έργα αυτά να μην απενταχθούν, καθώς βρίσκονταν στα πρόθυρα να χαθούν, αλλά και των έργων που έχουν κατατεθεί και αναμένουν έγκριση ένταξης, τα οποία αφορούν την αντιπλημμυρική προστασία, την αποκατάσταση υποδομών, την αγροτική οδοποιία, την πολιτική προστασία, την εκπαίδευση, τον πολιτισμό, τον αθλητισμό, το περιβάλλον και τον ψηφιακό μετασχηματισμό του Δήμου.
Κλείνοντας, ο Δήμαρχος Λευκάδας, Δρ. Ξενοφών Βεργίνης, τόνισε ότι το 2026 θα συνεχίσει να είναι χρονιά έντονης παραγωγής έργου για τον Δήμο Λευκάδας, Καλάμου και Καστού, με βασικούς στόχους την ασφάλεια των πολιτών, τη βελτίωση της καθημερινότητας και τη βιώσιμη ανάπτυξη κάθε χωριού και κάθε Δημοτικής Ενότητας, υπογραμμίζοντας ότι η Δημοτική Αρχή συνεχίζει και εργάζεται με σχέδιο, διαφάνεια, συνεργασία και συνέργεια.

